2017 novemberében tagja volt a csapat Európa-kupán második helyen végzett válogatottnak. A 2017-es újvidéki és a 2018-as, Kaszpijszkban rendezett Európa-bajnokságon bronzérmet szerzett. A 2017-es birkózó-világbajnokságon is bronzérmes volt, azonban Alekszandr Csehirkin később fennakadt a doppingvizsgálaton, így Lőrincz utólag ezüstérmes lett. A budapesti 2018-as birkózó-világbajnokságon 77 kilogrammban a döntőben a négy hónapos eltiltást követően újra versenyző Cserhikin volt az ellenfele, 3–1-re az orosz nyerte a mérkőzést, Lőrincz ezüstérmes lett. 2019 júniusában bronzérmes lett a minszki Európa játékokon. A Nur-Szultanban rendezett 2019-es birkózó-világbajnokságon aranyérmes lett 77 kilogrammban és olimpiai kvótát szerzett. Az elődöntőig vezető úton üzbég, ukrán és litván birkózókat győzött le, ott pedig kazah Askat Dilmuhamedovot ejtette ki 1-1-gyel, utolsó ponttal. A döntőben a svéd színekben versenyző Alex Bjurberg Kessidist 8-0-s döntő fölénnyel, technikai tussal győzte le. A 2021-es Európa-bajnokságon aranyérmet szerzett.